Babin

Babin ( Bamberg, w srjedźowěku Babenberg) je bjezwokrjesne město w bayerskim knježerstwowym wobwodźe Hornja Frankowska. Město z 75.000 wobydlerjemi je uniwersitne a zarjadniske stejišćo, wažny hospodarski centrum w Frankowskej a ma jako sydło arcybiskopstwa předewšěm wulki stawizniski wuznam. Najznaćiše twarjenje je Babinska katedrala, jedna ze štyrjoch bywšich kejžorskich katedralow.

Babinske stare město je najwjetše bjez wjetšich škodow wobchowane historiske měšćanske žro w Němskej a steji wot lěta 1993 na lisćinje swětoweho herbstwa UNESCO. Nadregionalnje znaty je Babin nimo toho za swoju bohatu piwowu tradiciju.

 Geografija 
Stare kejžorske a biskopske město leži w dolinje rěki Regnicy, něhdźe pjeć kilometrow wyše jeje wuliwa do Mohana. Wuchodnje Babina rozpřestrěwa so pahórčina Frankowskeje Šwicy, na zapadźe horiny Steigerwald. Stare město nadeńdźe so na kupje mjez lěwym a prawym promjenjom Regnicy kaž tež na zapadźe lěweho promjenja (Tachantska hórka).

 Stawizny 
mini|left|Babinska katedrala
Prěnje pisomne naspomnjenje hrodu z mjenom Castrum Babenberch na dźensnišej Tachantskej hórce pochadźa z lěta 902. Tutón słušeše wuchodofrankowskemu zemjanskemu rodej z Babenberga, kotryž tute swoje wobsydstwo w lěće 903 zhubi. Hač do lěta 973 běše Babin potom w kralowskim wobsydstwje. W tutym lěće dari kejžor Ota II. hród Babin swojemu kuzenkej, Bayerskemu wójwodźe Hendrichej II. Hendrichowy syn, kejžor Hendrich, załoži skónčnje w lěće 1007 nowe biskopstwo na tutym městnje a da prěnju tachantsku cyrkej natwarić, kotraž pak dwójce wotpali. Dźensniši twar pochadźa z 13. lětstotka.

Jako srjedźišćo wulkeho pomjezneho biskopstwa měješe Babin w srjedźowěku wulki wuznam předewšěm za christianizowanje Mohanskich Słowjanow, ale tež za kónčiny dźensnišeje wuchodneje Němskeje. Row bamža Klemensa II., prjedawšeho Babinskeho biskopa Suitgera, je jenički bamžowski row sewjernje Alpow.

W Druhej swětowej wójnje njebu Babinske stare město wulce wobškodźene a je so tak do dalokeje měry originalnje wobchowało.

 Žórła 

 Wotkaz 

Kategorija:Prěnje naspomnjenje 902
Kategorija:Město w Bayerskej
Kategorija:Uniwersitne město
Kategorija:Sydło biskopstwa